b'\n_START_ARTICLE_\nVhodno poslopje\n_START_PARAGRAPH_\nVhodno poslopje ali vhodni stolp, tudi vhodna vrata je v arhitekturni terminologiji zgradba, ki obdaja ali spremlja prehod v grad, dvorec, trdnjavo, mesto in druge objekte (npr. most).\n_START_SECTION_\nZgodovina\n_START_PARAGRAPH_\nVhodno poslopje je bilo prvi\xc4\x8d zgrajeno \xc5\xbee v zgodnji antiki, ko je bilo potrebno za\xc5\xa1\xc4\x8dititi glavni vhod v grad ali mesto. S\xc4\x8dasoma so se razvile zelo zapletene strukture z ve\xc4\x8d obrambnimi linijami. Mo\xc4\x8dno utrjeno vhodno poslopje ima obi\xc4\x8dajno tudi dvi\xc5\xbeni most, ena ali ve\xc4\x8d dvi\xc5\xbenih vrat, ma\xc5\xa1ikule, strelnice in morda celo izlivnice, kjer bi lahko na napadalce metali kamenje. V nekaterih gradovih je vhodno poslopje tako mo\xc4\x8dno utrjeno, da je prevzelo funkcijo obrambnega stolpa, zato ga v\xc4\x8dasih imenujejo tudi "vhodni stolp". Primeri takih vrat so ohranjeni na gradu Bodiam in gradu Beaumaris. V poznem srednjem veku so bile nekatere strelnice prilagojene za topove._NEWLINE_V\xc4\x8dasih je bilo vhodno poslopje del mestnega obzidja, morda je branilo prehod na most \xc4\x8dez reko ali jarkek, kot most Monnow v Monmouthu, Wales. York ima v svojem mestnem obzidju \xc5\xa1tiri pomembna vhodna poslopja, znana kot "Bar". Eno tak\xc5\xa1no je Micklegate Bar._NEWLINE_Francoski izraz za vhodno poslopje je logis-porche ali Corps de garde. To je lahko velika, kompleksna struktura, ki je slu\xc5\xbeila tudi kot prehod in stanovanje ali pa je sestavljala prehod za obzidje. Zelo veliko vhodno poslopje so imenovali ch\xc3\xa2telet (majhen grad)._NEWLINE_Ob koncu srednjega veka je bilo veliko vhodnih poslopij v Angliji in Franciji spremenjenih v lepe, velike vhodne strukture dvorcev ali posestev. Mnogi od njih so postali samostojni, prosto stoje\xc4\x8di ali pritrjeni na dvorec ali le na obzidje. V tem \xc4\x8dasu je vhodno poslopje izgubilo svoj obrambni namen in postalo bolj monumentalna konstrukcija za uskladitev z dvorcem ali gra\xc5\xa1\xc4\x8dino._NEWLINE_Na evropski celini obstajajo \xc5\xa1tevilni ohranjeni primeri vhodnih poslopij v Franciji, Avstriji in Nem\xc4\x8diji.'